۱۴۴۶-۶-۳ تاریخ نشر شوی خبرونه مرکزی روغتون ‏د شونډو او تالو چاود پر ناروغۍ د اخته ناروغانو د درملنې او عملیات بهیر د یوې غونډې په ترڅ کې پای ته ورسېد! د جمادی الآخره د میاشتې پر ٢ مه، د افغانی سرې میاشتې اړوند په کابل مرکزی روغتون کې ددې خیریه ملی ټولنې په مرسته له بنګله دیش هېواد څخه د راغلو ماهرو روغتیاپالانو له لوری د شونډو او تالو چاود په رنځ د اخته ناروغانو د وړیا درملنې او عملیاتونو د بهیر د اختتامیې غونډه د سرې میاشتې د سکرتر جنرال د عملیاتی مرستیال ښاغلی مولوی عبداللطیف ثابت په شتون کې ترسره شوه. په غونډه کې ښاغلی ثابت په خپلو خبرو کې د بنګلدیش مرکز الاسلام بنسټ استازو ته د یاد نېک اقدام په اړه د افغانی سرې میاشتې د سرپرست عمومی رئیس ښاغلی شیخ الحدیث شهاب الدین دلاور د مننې پیغام ورساوه او د درملنې د یاد بهیر په ترسره کېدو یې خوښی وښوده او د شونډو او تالو چاود پر رنځ د اخته ناروغانو د درملنې او عملیاتونو د دوام هیله یې څرګنده کړه، نوموړی د یاد بنسټ مسٸولینو ته ډاډ ورکړ چې تاسې کولی شئ خپل بشرپال او روغتیایی فعالیتونه د افغانی سرې میاشتې له لارې ترسره او د افغان ولس د لاسنیوی او مرستې په برخه کې ددې خیریه ملی ټولنې ملاتړ وکړئ. ورپسې د بنګلدیش د مرکز الاسلام بنسټ په استازولۍ ښاغلی حمزه شهید الاسلام د یاد پروګرام په اړه هر اړخیزې خبرې وکړې او د افغانی سرې میاشتې له لوری د دوی متخصصو ډاکټرانو ته ددې پروسې د مخته وړلو په برخه کې یې د سهولتونو او اسانتیاوو د برابرولو په پار مننه وکړه او زیاته یې کړه: " د درملنې په دې بهیر کې مونږ وکولی شول، څو د بېلابېلو ولایاتو څخه راغلی د شونډو او تالو چاود پر رنځ د (۳۴۵) تنو ناروغانو ثبت او راجستر او له دې جملې د (۸۵) تنو ناروغو ماشومانو عملیاتونه په بریالی توګه ترسره کړو، نوموړی دا راز وویل چې دا به زمونږ وروستی راتګ نه وی بلکې د راجستر شویو پاتې ناروغانو درملنه به په نزدې راتلونکی کې په بل پړاو کې ترسره شی. ننګرهار ‏ننګرهار ولایت کې ۵۹۱۶۲ تنو ته روغتیایی خدمات! افغانی سرې میاشتې د خپلو روغتیایی کارکوونکو پر مټ د تېرو ۳۰ ورځو په ترڅ کې د ننګرهار ولایت په مختلفو سیمو کې د یاد شمېر ناروغانو له جملې د ۲۸۸۷۰ تنو معاینات او درملنه کړې ، ۱۱۱۱ تنو ته پانسمان او ۱۹۰۵ تنو ته یې بېلابېل واکسینونه تطبیق کړی، ۲۲۴۵ میرمنو ته له ولادت وړاندې او وروسته لازمې روغتیایی مشورې او ترڅنګ یې ۱۱۶۱ مېرمنو ته د کورنی تنظیم او ۲۳۸۷۰ تنو ته د روغتیا ساتنې په برخه کې عامه پوهاوی هم ورکړی دی. غزنی نن پنجشنبه د جمادی الآخره د میاشتې پر ۳مه، د افغانی سرې میاشتې له لوری په غزنی ولایت کې له یوې پېښځپلې کورنۍ سره چې څه موده وړاندې یې د کور سرپرست د ګازو ډبې د چاودنې له امله له لاسه ورکړی و؛ ۲۰،۰۰۰ افغانۍ نغدی مرسته ترسره شوه.